b'\n_START_ARTICLE_\nForce India\n_START_SECTION_\nIstorija\n_START_PARAGRAPH_\nForce India atsiradimas demonstruoja Indijos didel\xc4\xaf nor\xc4\x85 dalyvauti Formul\xc4\x97je 1. O tai stiprina Delio miesto pasiruo\xc5\xa1im\xc4\x85 surengti pirm\xc4\x85j\xc4\xaf Formul\xc4\x97s 1 GP Indijoje 2011 m. 2007 m. spal\xc4\xaf FIA patvirtino Spyker F1 pavadinimo keitim\xc4\x85 \xc4\xaf Force India.\n_START_SECTION_\n2008 sezonas\n_START_PARAGRAPH_\nColin Kolles liks komandos vadovu 2008 m., Michiel Mol bus Formul\xc4\x97s 1 lenktyni\xc5\xb3 direktorius, o Mike Gascoyne bus technikos direktorius. Force India ekipa naudos Spyker F8-VII pakab\xc4\x85 pirm\xc4\x85j\xc4\x85 2008 sezono pus\xc4\x99. Iki pat 2010 m. ji naudos Ferrari variklius, o nuo 2008 sezono starto komandos bolidus puo\xc5\xa1 Indijos v\xc4\x97liava. Komanda paskelb\xc4\x97, kad jos pilotais bus Adrianas Sutilas ir sausio m\xc4\x97nes\xc4\xaf patvirtintas Giancarlo Fisichella. Komandos pilotas bandytojas bus Vitantonio Liuzzis._NEWLINE_2008 m. vasario 7 d. Indijos mieste Mumbajuje komanda oficialiai pristat\xc4\x97 savo nauj\xc4\x85j\xc4\xaf bolid\xc4\x85 VJM01._NEWLINE_2008 m. vasario 25 - vasario 27 d. komanda dalyvavo bandymuose Barselonoje. _NEWLINE_Po bandym\xc5\xb3 Barselonoje komanda tikisi naujajame sezone kiekvienose lenktyn\xc4\x97se patekti \xc4\xaf antr\xc4\x85j\xc4\x85 kvalifikacijos dal\xc4\xaf._NEWLINE_Komandos pilotas G. Fisichella d\xc5\xbeiaugiasi atsid\xc5\xabr\xc4\x99s Force India ekipoje: \xe2\x80\x9eKomanda tikrai tiki manimi, jie i\xc5\xa1klauso tai, k\xc4\x85 turiu jiems pasakyti. Komanda tikrai d\xc5\xbeiaugiasi dirbdama su manimi. Spaudimas \xc5\xa1ioje ekipoje tikrai ma\xc5\xbeesnis nei Renault, ten tu esi tik lenktynininkas, o \xc4\x8dia a\xc5\xa1 jau\xc4\x8diuosi komandos dalimi.\xe2\x80\x9d Pilotas prognozuoja, kad 2009 m. sezone komanda tikrai kovos d\xc4\x97l auk\xc5\xa1tesni\xc5\xb3 viet\xc5\xb3, nei debiutiniame sezone._NEWLINE_Pirmasis sezono etapas Australijoje ekipai susiklost\xc4\x97 nes\xc4\x97kmingai, jau pirmame rate G. Fisichella pateko \xc4\xaf avarij\xc4\x85 ir baig\xc4\x97 lenktynes, o komandos antrasis pilotas A. Sutilas 8 rate baig\xc4\x97 lenktynes d\xc4\x97l hidraulikos problem\xc5\xb3._NEWLINE_Malaizijos GP metu ekipa v\xc4\x97l nukent\xc4\x97jo nuo hidraulikos problem\xc5\xb3 - d\xc4\x97l \xc5\xa1ios problemos jau penktame rate i\xc5\xa1 lenktyni\xc5\xb3 prival\xc4\x97jo pasitraukti A. Sutilas. Tuo tarpu G. Fisichella sugeb\xc4\x97jo pasiekti fini\xc5\xa1\xc4\x85 dvyliktoje vietoje nuo lyderi\xc5\xb3 atsilikdamas ratu._NEWLINE_Baland\xc5\xbeio 13 d. komandos savininkas Vijay Mallya prane\xc5\xa1\xc4\x97, kad 2009 m. ekipa naudos \xe2\x80\x9eFerrari\xe2\x80\x9c sukurt\xc4\x85 kinetin\xc4\x97s energijos atgavimo sistem\xc4\x85 (KERS). \xe2\x80\x9eMes naudosime \xe2\x80\x9eFerrari\xe2\x80\x9c varikl\xc4\xaf ir \xe2\x80\x9eMagnetti Marelli\xe2\x80\x9c elektronik\xc4\x85\xe2\x80\x9c, \xe2\x80\x93 vokie\xc4\x8di\xc5\xb3 \xe2\x80\x9eAuto Motor und Sport\xe2\x80\x9c parei\xc5\xa1k\xc4\x97 indas, kalb\xc4\x97damas apie ital\xc5\xb3 sukurtos KERS naudojim\xc4\x85._NEWLINE_Lapkri\xc4\x8dio m\xc4\x97nes\xc4\xaf komandos savininkas V. Mallya prad\xc4\x97jo komandos pertvarkym\xc4\x85 - jis nutrauk\xc4\x97 sutart\xc4\xaf su Ferrari ekipa d\xc4\x97l varikli\xc5\xb3 tiekimo ir prad\xc4\x97jo bendradarbiavim\xc4\x85 su Mercedes-Benz padaliniu d\xc4\x97l varikli\xc5\xb3, pavar\xc5\xb3 d\xc4\x97\xc5\xbe\xc4\x97s ir KERS sistemos tiekimo komandai. Taip pat indas pakeit\xc4\x97 ekipos vadov\xc4\x85 - naujuoju vadovu jis paskyr\xc4\x97 Simon Roberts\xc4\x85, kuris iki tol buvo McLaren ekipos padalinio vadovas.\n_START_SECTION_\n2009 m. sezonas\n_START_PARAGRAPH_\n2009 m. sezone Force India i\xc5\xa1laik\xc4\x97 t\xc4\x85 pat\xc4\xaf lenktyninink\xc5\xb3 duet\xc4\x85. Jau pirmose sezono lenktyn\xc4\x97se Australijoje A. Sutilui pritr\xc5\xabko vienos vietos iki pirm\xc5\xb3j\xc5\xb3 komandos ta\xc5\xa1k\xc5\xb3, o Monake G. Fisichella taip pat fini\xc5\xa1avo devintoje vietoje. Belgijos lenktyn\xc4\x97ms komanda smarkiai patobulino savo automobil\xc4\xaf ir jau kvalifikacijoje G. Fisichella peln\xc4\x97 pirm\xc4\x85j\xc4\x85 pole pozicij\xc4\x85 komandos istorijoje. Lenktyn\xc4\x97se italas fini\xc5\xa1avo antras u\xc5\xbe Kimi Raikkoneno ir tokiu b\xc5\xabdu pasiek\xc4\x97 pirm\xc4\x85j\xc4\xaf ekipos istorijoje fini\xc5\xa1\xc4\x85 ant podiumo bei peln\xc4\x97 pirmuosius ta\xc5\xa1kus. Po tokio puikaus pasirodymo italas buvo pakviestas likusias sezono lenktynes atstovauti Scuderia Ferrari ekipai (pakei\xc4\x8diant joje ital\xc5\xb3 ekipos bandytoj\xc4\x85 Luca Badoer\xc4\xaf). Vietoj G. Fisichellos \xc4\xaf Force India lenktynininko viet\xc4\x85 at\xc4\x97jo kitas italas V. Liuzzi. Kitame etape Italijoje Force India taip pat pasi\xc5\xbeym\xc4\x97jo grei\xc4\x8diu ir A. Sutilas sugeb\xc4\x97jo fini\xc5\xa1uoti 4 vietoje. \xc5\xa0iuose dvejuose etapuose buvo pasiekti vieninteliai sezono ta\xc5\xa1kai, kuri\xc5\xb3 i\xc5\xa1 viso ekipa surinko 13.'